Kierulf arbeider også med tresnitt, skulptur, installasjon og artistbooks. Friheten som ligger bak tresnitt-teknikken, er for Kierulf-søstrene en fordel og viktig faktor i valget av mediet. Det startet med det upretensiøse som ligger i bunn, sammenlignet med de mer tradisjonelle kunsttradisjonene, som for eksempel maleriet. Men etter hvert som de jobbet mer og mer med tresnitt, begynte det å handle om det historiske aspektet. Hvordan tresnitt har gått fra å være et bruksmedium til å bli et kunstmedium, ble en viktig faktor for dem. Tresnittet handler om en tematisk tilnærming til sosiale og økologiske aspekter i samfunnet, men også om å se tresnittet fra ulike vinkler: den historiske rollen som en form for medieteknologi og informasjonsteknologi, eller bærer av en håndverksmessig tradisjon. For Kierulf er det viktig å kjenne til hele prosessen fra begynnelse til slutt, som er et utrykk for en verdiholdning hun vektlegger i arbeidene sine.